Sydänrinteessä arki rakentuu yhdessä

Ruokolahdella sijaitseva Sydänrinne tuo yhteen kodinomaisen arjen, osaavan henkilöstön ja aktiivisen yhteisön. Helmikuussa 2026 avautunut yksikkö tarjoaa ympärivuorokautista palveluasumista sekä lyhytaikaista huolenpitoa täysi-ikäisille vammaisille henkilöille.

Sydänrinteessä on 15 asuntoa vakituiseen asumiseen ja yksi paikka lyhytaikaisille jaksoille, joille hakeudutaan sosiaalityöntekijän kautta. Yksikkö toimii entisen ikääntyneiden asumisyksikkö Iltatähden tiloissa.

Työyhteisö, johon jokainen tuo oman vahvuutensa

Sydänrinteen työntekijöitä yhdistää vahva kokemus hoitotyöstä ja ihmisten kohtaamisesta. Osa henkilöstöstä on siirtynyt yksikköön ikääntyneiden palveluiden työyhteisöstä. Tämä näkyy arjessa sujuvana yhteistyönä.

Työntekijät kuvaavat Sydänrinnettä lämminhenkiseksi ja samanhenkisten ihmisten muodostamaksi porukaksi. Jokaisella on vahvat vuorovaikutustaidot, mutta myös omat erityisosaamisensa, jotka täydentävät tiimin osaamista.

– Täällä on kiva työporukka ja hyvä meininki, kuvaavat työntekijät.

Työ tuttua asukkaiden hoivaa ja kohtaamista

Siirtyminen vammaispalveluihin ei ole muuttanut työn ydintä, mutta on tuonut uusia näkökulmia. Työ on edelleen asukkaiden hoivaa, kohtaamista ja arjen tukemista, mutta sosiaalihuollon puolella kirjaamiseen liittyvä työ korostuu enemmän.

Lähihoitajat kertovat työn vammaispalveluyksikössä olevan hieman kevyempää fyysisesti ja vastavuoroisempaa kuin vanhuspuolella, jossa asiakkailla on esimerkiksi muistisairauksia. Asiakkaat ovat monilta osin toimintakykyisempiä kuin ikääntyneiden palveluissa, mikä vaikuttaa työn luonteeseen.

– Monen asukkaan kanssa pärjää sanallisella ohjauksella, kun aiemmassa työssä asiakkaat tarvitsivat enemmän kokonaisvaltaista apua, kertovat lähihoitajat Terhi (kuvassa vasemmalla) ja Satu.

Kodikas arki ja mahdollisuus vaikuttaa

Yksi Sydänrinteen vahvuuksista on sen pieni koko ja kodinomaisuus. Yksikköä kuvataan lämpimäksi ja joustavaksi paikaksi, jossa työntekijöillä on aidosti mahdollisuus vaikuttaa omaan työhönsä.

– Toiminta ei ole kiveen hakattua, vaan sitä suunnitellaan yhdessä ja myös tilanteen mukaan, työntekijät kertovat.

Asukaslähtöisyys näkyy niin arjen rytmissä kuin tekemisen sisällössä. Tavoitteena on mahdollistaa mielekäs ja hyvä arki jokaiselle asukkaalle.

Aktiivista arkea ja yhteisiä hetkiä

Sydänrinteessä arki on aktiivista ja monipuolista, ja asukkaiden kanssa myös liikutaan yksikön ulkopuolella. Yhdessä käydään esimerkiksi torilla ja kirjastossa, jossa on käyty katsomassa taidenäyttelyitä. Arkisia kohokohtia ovat myös yhteiset tapahtumat, kuten pizzaperjantai.

Yhteistyö eri toimijoiden kanssa tuo lisää mahdollisuuksia toimintaan - esimerkiksi kaverikoirien vierailut ovat olleet suosittuja. Seurakunta järjestää kehitysvammaisten kerhotoimintaa sekä päiväleirejä.

– Olemme iloisia virkistystapahtumista, sillä asukkaat osallistuvat mielellään ulkopuolisten järjestämään toimintaan, työntekijät kertovat.

Yhdessä rakennettu Sydänrinne

Sydänrinne on ennen kaikkea yhteisö, joka on rakentunut yhdessä tekemisen kautta. Sekä henkilöstö että asukkaat ovat mukana luomassa yksikön arkea ja toimintatapoja. Talon sydän on yhteinen kokoontumispaikka, jossa kohdataan, vaihdetaan kuulumisia ja vietetään aikaa yhdessä.

Sydänrinteessä korostuvat joustavuus, lämpö ja yhdessä tekeminen – ne tekevät paikasta asukkaille hyvän paikan asua sekä työntekijöille työskennellä.

Sydänrinteen alkutaipaleesta kertoivat tiimivastaava Teija (kuvassa keskellä) sekä lähihoitajat Terhi (vas.) ja Satu.

Lisätietoja:

Sari Kauria, toimintayksikön esihenkilö, puh. 040 6511 554, sari.kauria@ekhva.fi

Teija Vaittinen, tiimivastaava, puh. 040 651 1796, teija.vaittinen@ekhva.fi