Ahdistuksen digipolku tulee Oma Ekhvaan

Etelä-Karjalan hyvinvointialue (Ekhva) tarjoaa uuden palvelun ahdistuksen hallintaan. Palvelun nimi on Ahdistuksen digipolku, ja se löytyy Oma Ekhvasta.

Digipolku on maksuton ja avoin kaikille yli 18-vuotiaille. Sen voi aloittaa itse milloin tahansa.

Digipolku sisältää ohjeita ja harjoituksia, jotka auttavat lievittämään ahdistusta arjessa.
Palvelussa ei ole mukana työntekijää, vaan polulla edetään itsenäisesti.

Jos tarvitsee enemmän apua, saa digipolulta yhteystiedot mielenterveys- ja riippuvuuspalveluihin.

Yhä useampi kokee ahdistuneisuutta - siksi matalan kynnyksen palveluja on tärkeää kehittää.

Sairaanhoitaja Heidi Ravattinen kertoo, että tavoitteena oli tehdä matalan kynnyksen ohjelma, joka ahdistuneena on mahdollisimman helppo aloittaa.

Halusimme tehdä itsehoito-ohjelman, joka on helppo aloittaa ja seurata.

Heidi Ravattinen

Digipolussa on kolme osaa. Yksi osa kestää viikon.

Palvelussa on erilaisia vaihtoehtoja esimerkiksi huolien käsittelyyn, joista voi valita itselleen sopivimman.

Ekhva toivoo käyttäjiltä palautetta digipolusta.

Ahdistuksen digipolku

Kirjaudu Oma Ekhvaan (linkki kirjautumissivulle)

Siirry mobiilisovelluksessa “Digipolut" ja verkkoselaimessa "Aktiiviset digipolut" -näkymään

Valitse Ahdistuksen digipolku aloittaaksesi itsehoito-ohjelman

Kuvakaappaus Oma Ekhvasta

Lisätietoja:

Heidi Ravattinen, sairaanhoitaja, puh. 040 127 4276, Heidi.Ravattinen@ekhva.fi